**Broj: 711-I-597-M-38/19-02-17**

Zagreb, 8. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Zlatka Pinjuha, općinskog načelnika Općine Čeminac, za davanjem mišljenja Povjerenstva,** na 41. sjednici, održanoj 8. ožujka 2019.g., daje sljedeće

**MIŠLJENJE**

**I. Članovi predstavničkih tijela jedinica lokalne samouprave kao niti članovi mjesnih odbora jedinica lokalne samouprave nisu dužnosnici u smislu članka 3. ZSSI-a, slijedom čega nisu ni obveznici postupanja prema odredbama ZSSI-a.**

**II. Zakon o lokalnim izborima propisuje nespojive dužnosti s istodobnim obnašanjem dužnosti člana predstavničkog tijela jedinice lokalne samouprave te Zakon o lokalnoj i područnoj (regionalnoj) samoupravi previđa mogućnost osnivanja mjesnog odbora, a za primjenu navedenih zakona nadležno je Ministarstvo uprave te se stoga upućuje dužnosnik da se obrati navedenom tijelu državne uprave za mjerodavno tumačenje dopustivosti istodobnog obnašanja dužnosti člana Općinskog vijeća Općine Čeminac i dužnosti člana Vijeća Mjesnog odbora s područja te Općine.**

Obrazloženje

Zahtjev za davanjem mišljenja Povjerenstva podnio je dužnosnik Zlatko Pinjuh, općinski načelnik Općine Čeminac. U knjigama ulazne pošte zahtjev je zaprimljen pod poslovnim brojem: 711-U-1025-M-38/19-01-3 dana 28. veljače 2019. g., povodom kojeg se vodi predmet broj M-38/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Zlatko Pinjuh povodom obnašanja dužnosti općinskog načelnika Općine Čeminac obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva nalazi li se član Općinskog vijeća Općine Čeminac u sukobu interesa ako istodobno obnaša dužnost člana Vijeća Mjesnog odbora s područja te Općine, obzirom da prema članku 76. stavku 2. Statuta Općine Čeminac („Službeni glasnik Općine Čeminac“ broj 1/18. i 2/18.) u postupku provođenja nadzora nad zakonitošću rada mjesnog odbora, Općinsko vijeće može, na prijedlog općinskog načelnika, raspustiti vijeće mjesnog odbora ako ono učestalo krši odredbe tog Statuta ili ne izvršava povjerene mu poslove.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45., u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Navedenim Zakonom nije propisano da se članovi predstavničkih tijela jedinica lokalne samouprave kao niti članovi mjesnih odbora jedinica lokalne samoupravesmatraju dužnosnicima te se stoga na njih povodom obnašanja tih dužnosti ne primjenjuju odredbe ZSSI-a.

Međutim, iako se u ovome slučaju ne radi o dvojbi u pogledu primjene odredbi ZSSI-a u kojoj bi se našao dužnosnik iz članka 3. ZSSI-a, imajući u vidu da je premetni zahtjev za mišljenjem podnio dužnosnik iz članka 3. stavka 1. podstavka 43. ZSSI-a, Povjerenstvo tumači da se obnašanje dužnosti člana predstavničkog tijela jedinice lokalne samouprave smatra obnašanjem druge javne dužnosti izvan dužnosti propisanih odredbama ZSSI-a te ukazuje da su nespojive dužnosti s istodobnim obnašanjem dužnosti člana predstavničkog tijela jedinice lokalne samouprave propisane Zakonom o lokalnim izborima

Člankom 78. stavkom 1. Zakona o lokalnim izborima („Narodne novine“ broj 144/12. i 121/16.) propisano je da član predstavničkog tijela jedinice lokalne i područne (regionalne) samouprave ne može istovremeno biti pročelnik, službenik i namještenik u upravnom odjelu ili službi iste jedinice, član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela, ravnatelj ustanove ili druge neprofitne pravne osobe kojoj je jedinica osnivač te da ne može biti općinski načelnik.

Člankom 57. Zakona o lokalnoj i područnoj (regionalnoj) samoupravi („Narodne novine“ broj33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana te se osniva za jedno naselje, više međusobno povezanih naselja ili za dio većeg naselja koji u odnosu na ostale dijelove čini zasebnu razgraničenu cjelinu.

Sukladno članku 61. istog Zakona tijela mjesnog odbora su vijeće mjesnog odbora i predsjednik vijeća mjesnog odbora, a vijeće mjesnog odbora biraju građani s područja mjesnog odbora koji imaju biračko pravo. Članovi vijeća biraju se neposrednim izborima, tajnim glasovanjem, razmjernim izbornim sustavom na mandat od četiri godine. Prema članku 64. tog Zakona nadzor nad zakonitošću rada tijela mjesnog odbora obavlja općinski načelnik koji može predložiti općinskom vijeću raspuštanje vijeća mjesnog odbora, ako ono učestalo krši statut jedinice, pravila mjesnog odbora ili ne izvršava povjerene mu poslove.

Za mjerodavno tumačenje odredbiZakona o lokalnim izborima te Zakona o lokalnoj i područnoj (regionalnoj) samoupravi i time tumačenje dopustivosti istodobnog obnašanja dužnosti člana predstavničkog tijela jedinice lokalne samouprave i obnašanja dužnosti člana vijeća mjesnog odbora, nadležno je Ministarstvo uprave te se stoga dužnosnik upućuje da se sa svojim zahtjevom obrati navedenom tijelu državne uprave.

Vezano za eventualni sukob interesa člana predstavničkog tijela jedinice lokalne samouprave koji bi proizlazio iz istodobnog obnašanja dužnosti člana mjesnog odbora s područja te jedinice, upućuje se dužnosnik da se sa zahtjevom za tumačenjem navedene situacije obrati Antikorupcijskom povjerenstvu Osječko-baranjske županije, čije je osnivanje predviđeno Akcijskim planom za 2015. i 2016. godinu uz Strategiju suzbijanja korupcije za razdoblje od 2015. do 2020. godine („Narodne novine“ broj 79/15.).

Slijedom navedenoga, Povjerenstvo je dalo mišljenje kako je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

**Dostaviti:**

1. Dužnosnik Zlatko Pinjuh, elektronička dostava
2. Objava na internetskoj stranici Povjerenstva
3. Pismohrana